നോര്ക്ക പ്രവാസിഭദ്രത സംരംഭകത്വ സഹായ പദ്ധതികള്ക്ക് തുടക്കമായി തിരുവനന്തപുരം: പ്രവാസികള് നേരിടുന്ന വെല്ലുവിളികള് യഥാസമയം പരിഹരിക്കാനുള്ള പ്രവര്ത്തനങ്ങളാണ് സര്ക്കാര് നടത്തിവരുന്നതെന്ന് മുഖ്യമന്ത്രി പിണറായി വിജയന് പറഞ്ഞു. കൊവിഡ് പ്രതിസന്ധിയില് തൊഴില്രഹിതരായി തിരിച്ചെത്തിയവരും മടങ്ങിപ്പോകാന് കഴിയാത്തവരുമായ മലയാളികള്ക്കുള്ള നോര്ക്ക പ്രവാസിഭദ്രത സംരംഭകത്വ സഹായ പദ്ധതികളുടെ ഉദ്ഘാടനം നിര്വഹിക്കുകയായിരുന്നു അദ്ദേഹം. 15 ലക്ഷത്തോളം പേരാണ് കൊവിഡുകാലത്ത് നാട്ടിലെത്തിയത്. ഇവരെ സംരക്ഷിക്കാന് മൂന്ന് തൊഴില് സംരംഭകത്വ പദ്ധതികള്ക്കാണ് തുടക്കമാകുന്നത്. നാനോ എന്റര്പ്രൈസ് അസിസ്റ്റന്സ് സ്കീം പ്രവാസിഭദ്രത പേള്, മൈക്രോ എന്റര്പ്രൈസ് അസിസ്റ്റന്സ് സ്കീം പ്രവാസി ഭദ്രത മൈക്രോ, കെ.എസ്.ഐ.ഡി.സി മുഖേന നടപ്പാക്കുന്ന സ്പെഷ്യല് അസിസ്റ്റന്സ് സ്കീം പ്രവാസിഭദ്രത മെഗാ എന്നിവ. കുടുംബശ്രീ മുഖേന പലിശരഹിത സംരംഭകത്വ വായ്പകളും പിന്തുണാസഹായങ്ങളും ലഭ്യമാക്കുന്നതാണ് പ്രവാസി ഭദ്രത നാനോ. സൂക്ഷ്മ സംരംഭങ്ങള് ആരംഭിക്കുന്നതിന് രണ്ട് ലക്ഷം വരെ പലിശരഹിത വായ്പ ലഭിക്കും. വിവിധ ബാങ്കുകള് വഴി സ്വയം തൊഴില് വായ്പ ലഭ്യമാക്കുന്ന പദ്ധതിയാണ് പ്രവാസി ഭദ്രത മൈക്രോ. അഞ്ച് ലക്ഷം വരെ വായ്പ ലഭിക്കും. പരമാവധി ഒരു ലക്ഷം വരെ മൂലധന സബ്സിഡിയും ഉണ്ടാകും. കെ.എസ്.ഐ.ഡി.സി മുഖാന്തരം നടപ്പാക്കുന്ന മുഖ്യമന്ത്രിയുടെ ധനസഹായ പദ്ധതിയാണ് പ്രവാസി ഭദ്രതമെഗാ. 25 ലക്ഷം മുതല് രണ്ടു കോടി വരെയുള്ള വായ്പകള് പലിശ സബ്സിഡിയോടെ ലഭ്യമാകും. പലിശ 5 ശതമാനം. ഗുണഭോക്താക്കള്ക്കുളള പലിശ സബ്സിഡി ത്രൈമാസ കാലയളവില് നോര്ക്കാ റൂട്ട്സ് വഴി വിതരണം ചെയ്യും. മന്ത്രി പി. രാജീവ് അദ്ധ്യക്ഷത വഹിച്ചു. മന്ത്രി എം.വി.ഗോവിന്ദന് മുഖ്യപ്രഭാഷണം നടത്തി. കെ.എസ്.ഐ.ഡി.സി മാനേജിംഗ് ഡയറക്ടര് എം.ജി.രാജമാണിക്യം, കുടുംബശ്രീ എക്സിക്യുട്ടീവ് ഡയറക്ടര് പി.ഐ. ശ്രീവിദ്യ എന്നിവര് ധാരണാപത്രം കൈമാറി. നോര്ക്ക പ്രിന്സിപ്പല് സെക്രട്ടറി കെ. ഇളങ്കോവന്, നോര്ക്ക റസിഡന്റ് വൈസ് ചെയര്മാന് കെ.വരദരാജന്, ചീഫ് എക്സിക്യുട്ടീവ് ഓഫീസര് കെ.ഹരികൃഷ്ണന് നമ്ബൂതിരി തുടങ്ങിയവര് പങ്കെടുത്തു.